b'\n_START_ARTICLE_\nInseminacija\n_START_PARAGRAPH_\nInseminacija je uno\xc5\xa1enje sjemena u maternicu (eng. Intrauterine Insemination - IUI) ili jajovod (eng. Intratubal Insemination - ITI). Koristi se pri lije\xc4\x8denju neplodnosti u slu\xc4\x8daju malo smanjene plodnosti mu\xc5\xa1karca zbog smanjenog ukupnog broja spermija ili ne\xc5\xa1to manjeg broja pokretnih spermija (v. spermiogram), nepovoljne kvalitete sluzi grli\xc4\x87a maternice, prisustva anti-spermatozoidnih antitijela ili u slu\xc4\x8daju nepoznatog uzroka neplodnosti.\n_START_SECTION_\nPovijesna bilje\xc5\xa1ka\n_START_PARAGRAPH_\nInseminacija se na ljudima provodi ve\xc4\x87 skoro dva stolje\xc4\x87a. Prvu inseminaciju dokumentiranu u medicinskoj literaturi obavio je 1838. francuski lije\xc4\x8dnik Girault, kao prvi od 12 opisanih slu\xc4\x8dajeva. 1866. ameri\xc4\x8dki ginekolog James Marion Sims objavio je knjigu o neplodnosti koja je imala i poglavlje o inseminaciji.\n_START_SECTION_\nInseminacija u medicinski potpomognutoj oplodnji\n_START_PARAGRAPH_\nInseminacija je najjednostavnija i najjeftinija, ali i najmanje uspje\xc5\xa1na metoda medicinski potpomognute oplodnje. Uvjet za primjenu inseminacije je prohodnost jajovoda. Mo\xc5\xbee se provoditi u prirodnom ciklusu bez hormonalne stimulacije ili uz blagu hormonalnu stimulaciju \xc5\xbeene. Iako se u postupku mo\xc5\xbee koristiti \xc4\x8disto sjeme nakon likvifikacije, \xc4\x8de\xc5\xa1\xc4\x87e se koristi prethodno kondicioniranje sjemena centrifugiranjem i ispiranjem, kako bi se zadr\xc5\xbeali samo najbolji spermiji u uzorku._NEWLINE_Ako se inseminacija obavlja sjemenom supruga ili partnera u izvanbra\xc4\x8dnoj zajednici govori se o homolognoj inseminaciji, AIH (engl. Artificial Insemination by Husband). Heterologna inseminacija provodi se doniranim sjemenom, AID (engl. Artificial Insemination by Donor)._NEWLINE_Broj inseminacija koje se provode prije primjene kompliciranijih oblika lije\xc4\x8denja je ograni\xc4\x8den jer je dokazano da se \xc5\xa1ansa za trudno\xc4\x87u znatno smanjuje nakon odre\xc4\x91enog broja ciklusa lije\xc4\x8denja. Primjerice, u studiji na 428 \xc5\xbeena \xc4\x8dija je ovulacija inducirana klomifen citratom, 84.5% dobivenih trudno\xc4\x87a postignuto je u prve 3 inseminacije.  Stoga se ne preporu\xc4\x8duje provesti vi\xc5\xa1e od 6 inseminacija, a u nekim slu\xc4\x8dajevima \xc4\x8dak i manje (primjerice, kad je \xc5\xbeena starija).\n_START_SECTION_\nStatisti\xc4\x8dki pokazatelji\n_START_PARAGRAPH_\nU Europi je 2005 po statistikama ESHRE-a  zabilje\xc5\xbeeno 120,613 homolognih inseminacija kod \xc5\xbeena mla\xc4\x91ih od 40 godina, s uspjehom od 12.6% po inseminaciji, i 18,515 inseminacija spermom donora. Od toga je u Hrvatskoj bilo 1,054 homolognih i 80 heterolognih (donorskih) inseminacija.'